《得也字戏为解嘲六言二十八韵示汝载》
明代·韩上桂

卿相事业彼哉，簟瓢道味回也。
关门仙客骑牛，塞上老翁失马。
关甫立名非真，偃师构象是假。
机性能忘灌畦，忮心不怨飘瓦。
受金折胁蔑污，秉翟锡爵渥赭。
鸡肋薄味休寻，蜗角微名须舍。
蟠木轮囷离奇，王侯不穀孤寡。
西山弱蕨堪餐，东篱黄菊满把。
天清雁队缴加，水落鱼梁网打。
三命五命徒然，一丘一壑聊且。
阴崖久綍丰茸，古洞乍开豁鋋。
第安墐荜茅檐，不羡布衣兰若。
僻径柳丝烟迷，幽斋桐叶露写。
花朝鸟语四闻，山午钟声几下。
佩结琼瑶采含，服制芰荷香惹。
懒出却步朱门，痛饮攒眉白社。
竹垆鼎沸烹茶，石涧泉潆涤斝。
雨后小摘瓜蔬，盘中薄蓄菹鲊。
种秫百斛供酣，割蕉千叶披洒。
淮桂结缘小山，郢雪扬歌大雅。
曼倩诘屈陆沈，淳于滑稽炙枿。
尧勋舜烈糠秕，周礼孔书土苴。
试诵《逍遥》内篇，请植广莫荒野。
卷葹拔心复春，反舌无声值夏。
鸴鸠笑比鹍鹏，樗栎寿胜梧棨。
悬弓影忌照杯，铸剑金防跃冶。
枉教盗铃作聋，何事吞炭为哑。
但处材不材间，勿问鸣弗鸣者。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。